รืด ฟัน นิสเติลโรย

| 0 | 1 | 2 | 3 |
| --- | --- | --- | --- |
 ฟัน นิสเติลโรยใน ค.ศ. 2017
ข้อมูลส่วนตัว
ชื่อเต็ม:  รึตเคอรึส โยฮันเนิส มาร์ตีนึส ฟัน นิสเติลโรย
วันเกิด:   (1976-07-01) 1 กรกฎาคม ค.ศ. 1976 (48 ปี)
สถานที่เกิด:  โอสส์ ประเทศเนเธอร์แลนด์
ส่วนสูง:  1.88 เมตร (6 ฟุต 2 นิ้ว)
ตำแหน่ง:  กองหน้าตัวเป้า
ข้อมูลสโมสร
สโมสรปัจจุบัน:  เลสเตอร์ซิตี (ผู้จัดการทีม)
สโมสรเยาวชน
1981–1990:  โนยต์เคอดัคต์ (Nooit Gedacht)
1990–1991:  แอร์กาเอสเฟ มาร์ครีต (RKSV Margriet)
1991–1993:  เอฟเซ เดนโบส (FC Den Bosch)
สโมสรอาชีพ*
| ปี |  ทีม |  ลงเล่น |  (ประตู) |
| 1993–1997 |  เอฟเซ เดนโบส |  69 |  (17) |
| 1997–1998 |  เฮเรินเฟน |  31 |  (13) |
| 1998–2001 |  เปเอสเฟ ไอนด์โฮเฟิน |  67 |  (62) |
| 2001–2006 |  แมนเชสเตอร์ยูไนเต็ด |  150 |  (95) |
| 2006–2010 |  เรอัลมาดริด |  68 |  (46) |
| 2010–2011 |  ฮัมบัวร์เกอร์ เอ็สเฟา |  36 |  (12) |
| 2011–2012 |  มาลากา |  28 |  (4) |
| รวม |   |  449 |  (249) |
ทีมชาติ
| 1997–1998 |  เนเธอร์แลนด์ ไม่เกิน 21 ปี |  4 |  (0) |
| 1998–2011 |  เนเธอร์แลนด์ |  70 |  (35) |
จัดการทีม
2014–2016:  เนเธอร์แลนด์ (ผู้ช่วย)
2018–2021:  เปเอสเฟ ไอนด์โฮเฟิน (U19)
2019–2022:  เนเธอร์แลนด์ (ผู้ช่วย)
2021–2022:  Jong PSV
2024:  แมนเชสเตอร์ยูไนเต็ด (ผู้ช่วย)
2024:  แมนเชสเตอร์ยูไนเต็ด (ผู้จัดการทีมชั่วคราว)
2024–:  เลสเตอร์ซิตี
 *นัดที่ลงเล่นและประตูที่ยิงให้แก่สโมสรเฉพาะลีกในประเทศเท่านั้น
ฟัน นิสเติลโรย ในการแข่งขันนัดพิเศษกับแมนเชสเตอร์ยูไนเต็ด
รึตเคอรึส โยฮันเนิส มาร์ตีนึส ฟัน นิสเติลโรย (ดัตช์: Rutgerus Johannes Martinus Ruud Van Nistelrooij) รู้จักกันในชื่อ รืด ฟัน นิสเติลโรย (Ruud Van Nistelrooy) เป็นอดีตนักฟุตบอลและผู้จัดการทีมชาวดัตช์ ปัจจุบันเป็นผู้จัดการทีมเลสเตอร์ซิตี สโมสรในพรีเมียร์ลีก เขาได้รับการยกย่องเป็นหนึ่งในผู้เล่นกองหน้าที่ดีที่สุดในยุคของเขา รวมทั้งเป็นหนึ่งในผู้เล่นที่ดีที่สุดในการแข่งขันขันพรีเมียร์ลีก ฟัน นิสเติลโรยเป็นผู้ทำประตูสูงสุดประจำฤดูกาลในการแข่งขันยูฟ่าแชมเปียนส์ลีก 3 ครั้ง และครองตำแหน่งผู้ทำประตูสูงสุดตลอดกาลเป็นอันดับ 6 ในรายการดังกล่าวจำนวน 56 ประตู เขายังครองตำแหน่งผู้ทำประตูสูงสุดประจำฤดูกาลในลีกสูงสุดของสามประเทศในยุโรป และได้รับการเสนอชื่ออยู่ในฟีฟ่า 100 ใน ค.ศ. 2004
ฟัน นิสเติลโรย เริ่มต้นอาชีพกับสโมสรเดน บอสช์ ต่อมา เขาย้ายไปร่วมทีมเฮเรินเฟน และเริ่มยิงประตูได้ต่อเนื่องส่งผลให้เขาเป็นที่จับตามองในประเทศ ซึ่งนำไปสู่การย้ายร่วมทีมเปเอสเฟ ไอนด์โฮเฟินและพาทีมคว้าแชมป์ลีกสูงสุดของเนเธอร์แลนด์อย่างเอเรอดีวีซีสองสมัย รวมถึงเป็นผู้ทำประตูสูงสุดประจำฤดูกาลของเอเรอดีวีซี ฤดูกาล 1998–99 และ ฤดูกาล 1999–2000 จากการทำประตูอย่างต่อเนื่อง ทำให้เขาเป็นที่สนใจโดยแมนเชสเตอร์ยูไนเต็ด โดยทั้งสองสโมสรได้บรรลุข้อตกลงซื้อขายใน ค.ศ. 2000 อย่างไรก็ตาม อาการบาดเจ็บทำให้การย้ายทีมครั้งนั้นต้องถูกยกเลิกไป เขาย้ายไปยูไนเต็ดในปีต่อมาด้วยค่าตัว 19 ล้านปอนด์ ซึ่งเป็นสถิติการซื้อตัวผู้เล่นที่แพงที่สุดของสหราชอาณาจักรในขณะนั้น เขาประสบความสำเร็จสูงกับยูไนเต็ด โดยพาทีมคว้าแชมป์พรีเมียร์ลีก, เอฟเอคัพ, ลีกคัพ และเอฟเอคอมมิวนิตีชีลด์ รวมทั้งเป็นผู้ทำประตูสูงสุดประจำฤดูกาลของเอฟเอพรีเมียร์ลีกฤดูกาล 2002–03 และรับรางวัลผู้เล่นแห่งปีเซอร์แมตต์ บัสบีอีกสองครั้ง เขาทำประตูรวมทุกรายการ 150 ประตูจากการลงสนาม 219 นัด และเป็นผู้ทำประตูสูงสุดในการแข่งขันฟุตบอลยุโรปของสโมสรในเวลานั้น แต่จากปัญหาความขัดแย้งส่วนตัว ส่งผลให้เขาอำลาสโมสรเพื่อร่วมทีมเรอัลมาดริดใน ค.ศ. 2006 แม้จะมีอาการบาดเจ็บรบกวน เขายังมีส่วนร่วมในการคว้าแชมป์ลาลิกาสองสมัยติดกัน และเป็นผู้ทำประตูสูงสุดประจำฤดูกาลของลาลิกา ฤดูกาล 2006–07 และคว้าแชมป์ซูเปร์โกปาเดเอสปัญญา ค.ศ. 2008 ก่อนจะย้ายร่วมทีมฮัมบัวร์เกอร์ เอ็สเฟาในบุนเดิสลีกา ลงเล่นได้เพียงหนึ่งฤดูกาลเศษ และกลับมาปิดท้ายอาชีพที่สเปนกับมาลากา เขาประกาศเลิกเล่นอาชีพในเดือนพฤษภาคม ค.ศ. 2012
ฟัน นิสเติลโรย ลงเล่นให้ทีมชาติเนเธอร์แลนด์ 70 นัดทำผลงาน 35 ประตู มีส่วนร่วมในการแข่งขันฟุตบอลชิงแชมป์แห่งชาติยุโรป 2004, ฟุตบอลโลก 2006 และ ฟุตบอลชิงแชมป์แห่งชาติยุโรป 2008 และไม่เคยประสบความสำเร็จในการคว้าถ้วยรางวัลกับทีมชาติ เขาเป็นผู้ทำประตูสูงสุดเป็นอันดับสองในฟุตบอลชิงแชมป์แห่งชาติยุโรป 2004
ภายหลังประกาศเลิกเล่น เขาผันตัวมาเป็นผู้ฝึกสอนอาชีพ เริ่มต้นด้วยการเป็นผู้ช่วยผู้ฝึกสอนทีมชาติชุดใหญ่ของเนเธอร์แลนด์ระหว่าง ค.ศ. 2014–16 ตามด้วยการเป็นผู้ช่วยให้แก่ เปเอสเฟ ไอนด์โฮเฟิน รุ่นอายุไม่เกิน 19 ปี ระหว่าง ค.ศ. 2018–21 และกลับไปเป็นผู้ช่วยผู้ฝึกสอนให้ทีมชาติเนเธอร์แลนด์อีกครั้ง ก่อนจะย้ายมาเป็นผู้จัดการทีมอย่างเต็มตัวให้แก่ทีมสำรองของเปเอสเฟ ไอนด์โฮเฟิน และเลื่อนมาคุมทีมชุดใหญ่ใน ค.ศ. 2022 มีผลงานพาทีมชนะเลิศเคเอ็นวีบี คัพ ฤดูกาล 2022–23 และโยฮัน ครัฟฟ์ ชิลด์ ค.ศ. 2022 ต่อมา เขาย้ายมาเป็นส่วนหนึ่งของทีมงานผู้ฝึกสอนให้แก่แมนเชสเตอร์ยูไนเต็ดภายใต้การคุมทีมโดย เอริก เติน ฮัค และรับตำแหน่งผู้จัดการทีมชั่วคราวในเดือนตุลาคม ค.ศ. 2024 หลังจากที่ เติน ฮัค พ้นจากตำแหน่ง ตามด้วยการเป็นผู้จัดการทีมเลสเตอร์ซิตีในเดือนต่อมา